Fostul preşedinte al ANAF Sorin Blejnar a fost condamnat joi la 6 ani de închisoare cu executare. Decizia Tribunalului București nu este definitivă. Judecătorii au dispus și confiscarea a peste 12 milioane de lei.

Sorin Blejnar. Foto: Agerpres

Sorin Blejnar a fost găsit vinovat de trafic de influență.

În calitate de președinte al ANAF, el ar fi cerut peste 12 milioane de lei de la un om de afaceri pentru a încheia contracte în domeniul IT cu instituția pe care o conducea.

O parte din bani, aproximativ un milion de lei, ar fi ajuns la un subaltern.

Dosarul este unul care a pornit de la structura din Ploiești a DNA.

În martie 2018, Sorin Blejnar a fost achitat în primă instanță în dosarul „Motorina”. El este acuzat în acest dosar de sprijinire a unui grup infracțional și evaziune fiscală. Decizia nu este definitivă.

Într-un alt dosar, fostul președinte al Fiscului a fost condamnat în primă instanță la 5 ani de închisoare cu executare.